《秋林读书图为章光远赋 其一》
明代·刘永之

疏雨稍侵竹，轻飔已满林。山窗敞虚寂，席户映深沈。

蟏蛸或陊几，蜗牛时触琴。酌酒□石上，把卷高梧阴。

披览未终帙，繁思浩盈襟。羲农倏已远，叔季递荒淫。

怀哉鲁连子，轻世有遐心。愿保金玉体，遗以瑶华音。

行当拂尘服，就子碧山岑。

作者简介：临江清江人，字仲修，号山阴道士。少随父宦游，治《春秋》学，工诗文，善书法。日与杨伯谦、彭声之辈讲论风雅，当世翕然宗之。明洪武初征至金陵，以重听辞归。有《山阴集》。